# Ei historisk hending!

Datoen 12. mars 2020 endra Noreg. Då tok politikarane grep mot den trugande pandemien. Bortsett frå for nokre fagpersonar som hadde varsla om ein mogleg epidemi, kom koronaviruset svært overraskande på oss og verdas nasjonar. Eit lite, men svært hissig og dødeleg virus, har endra kvardagen for oss og alle folk i verda.

Det har vore ei underleg tid å være menneske og ei annleis tid for kyrkja. Nærleik og å kjenne gleda over å vere mange samla, er ikkje lenger eit mål, men snarare noko vi må unngå. Stikk i strid med alt vi har lært handlar det nå om å holde avstand og ikkje vere for mange på ein gong. Det er den beste måten vi nå kan ta vare på kvarandre før vaksinen kjem.

No ligg jula føre oss. Lukas innleier juleevangeliet slik: «I dei dagane lét keisar Augustus lysa ut at det skulle takast manntal over heile verda.» Den første jula var ei historisk hending like verkeleg som covid19 pandemien.

Jesu fødsel har store og varige konsekvensar for heile verda. Ja, så store at vi i vår del av verda reknar vår tidsrekning frå Jesu fødsel. Verda blei ikkje lenger den same etter at englane sa til hyrdingane: «I dag er det fødd dykk ein frelsar i Davids by. Han er Messias, Herren.  Og det skal de ha til teikn: De skal finna eit barn som er sveipt og ligg i ei krubbe.» Historiske hendingar endrar vår kvardag!

Den første jula kom svært overraskande på den tidas leiarar og folk. Det var nokre profetar i Det gamle testamentet som hadde sagt at Messias skulle kome. Men at det skulle skje på denne måten, at Gud sjølv skulle bli fødd inn i vår verd, var det ingen som hadde trudd. Likevel skjedde underet!

Jula er svaret på spørsmålet: «Betyr vi noko for Gud?» Sterkare kan ikkje Gud vise det enn ved å bli som ein av oss og så gje sitt liv for vår skuld. Gud vender ikkje andletet sitt bort frå oss, men kjem til oss. Han kom for å skape tru på Jesus og for å invitere oss til å følgje Han.

Historiske hendingar endrar vår kvardag. Pandemiar forbind vi med sjukdom og død. Jesus kom for å gje oss liv. Det gir von, også i tunge tider.

Salmediktaren Svein Ellingsen døydde i vår, 90 år gamal. Han hadde ei eiga evne til å setje ord på vår tru og vår røyndom. I julesalmen «Mørket omkring oss er mørket før daggry», skriv han i det siste verset:

 Håpet får gripe det kommende daggry!

 Englenes lovsang skal sprenge vårt mørke.

 Se, her blant mennesker finnes Guds bolig!

Ingen er lenger alene på jorden.

Eg ønskjer alle ein god adventstid og ei velsigna jul!

Stein Reinertsen

Biskop i Agder og Telemark